Publication: Magyar Közlöny
Issue: MK-1998-56 (Year: 1998, Number: 56)
Era: 1990-2004
Section: sajátosságairól szóló 198/1996. (XII. 22.) Korm. rendelet
Paragraph Index: 318

14. Fogalmak Az alábbiakban közölt fogalmak az adatszolgáltatásra vonatkozó táblázatokra, valamint a kitöltési útmutatóra érvényesek. Adós: a jelentésekben adósnak kell tekinteni azokat az ügyfeleket, akiknél a Hpt. szerint a nagykockázat, belső és kapcsolódó hitelek tekintetében a hitelintézet kockázatot vállal. Államkötvény: az állampapírok közül csak a magyar állam által kibocsátott hitelviszonyt megtestesítő értékpapír a kincstárjegyek (illetve a magyar jegybank kötvényei) nélkül. Állampapír: az Épt. 3. § (2) bekezdés 2. pontja szerint meghatározott a magyar vagy a külföldi állam vagy az MNB által kibocsátott hitelviszonyt megtestesítő értékpapír. Átvezetési számla: a pénzeszközökkel kapcsolatos számlák egymás közötti forgalmában az ellenszámla helyettesítője. Az Szkr. szerint az átvezetési számla állománya a pénzeszközállomány része. A hitelintézeteknél különböző néven vezetett egyéb átvezetési, elszámolási, technikai stb. számlák állományát egyenlegük jellegének megfelelően az egyéb aktív, illetve passzív elszámolások között (a megfelelő szektorban, illetve ha nem eldönthető, akkor az „Egyéb” sorokban) kell kimutatni. Befektetési vállalkozás: az Épt. 7. § (1) bekezdése szerinti befektetési szolgáltatási tevékenységet végző társaság, amelyik az ÁPTF engedélyével rendelkezik. Belföldi: a (magyar) rezidens. Az, akinek közvetlen gazdasági érdeke, állandó lakhelye, telephelye, termelése stb. elsődlegesen Magyarország gazdasági területéhez kapcsolódik, illetve az a gazdasági egység, amely valamely gazdasági tevékenységet tartósan — egy évnél hosszabb ideig — végez az ország területén, beleértve a külföldi hitelintézetek Magyarországon működő fióktelepeit is. Betét a Felügyeleti Mérleg forrás oldalán: a Hpt. 2. számú melléklet I. fejezet 2. pontjában foglaltak szerint — a hitelintézettel szemben — fennálló követelés, amely nemcsak betétszerződés, hanem bankszámla-, illetve folyószámlaszerződés alapján elhelyezett pénzeszközöket jelent. Betéti okirat: a hitelintézetnél elhelyezett betétek közül az, amelyek nem számlán és nem könyves betétben került elhelyezésre, függetlenül az okirat elnevezésétől, címletezésétől, lejáratának hosszúságától, illetve attól, hogy bemutatóra szóló-e vagy sem (pl. takaréklevél, értékjegy, pénztárjegy, betétjegy, takarékjegy, takarékszelvény, értéklevél, kamatjegy, trezorjegy stb.). Beszámolási idő (másképpen vonatkozási idő): az az időpont, amelyről a hitelintézet adatot szolgáltat.

Source: https://magyarkozlony.hu/hivatalos-lapok/3e02abc0a0cb62f0065830fcfced94e28ce56659/dokumentumok/fd6553a8a14a44bbf9e49db80bb2421cb2a01807/letoltes